Krunica
Uobičajena su dva načina moljenja krunice:

1. Najprije se poljubi Križ i načini znak križa, zatim se kao uvod moli Vjerovanje apostolsko (križ), Oče naš (prvo zrnce), tri Zdravo Marije (tri zrnca), te Slava Ocu. Kod prve tri Zdravo Marije dodaje se zaziv nakon riječi "Isus": 

...koji neka nam umnoži vjeru,
...koji neka nam učvrsti ufanje,
...koji neka nam usavrši ljubav!

Prije svakog otajstva moli se Oče naš, zatim 10 Zdravo Marija, s time da se nakon riječi "Isus" dodaje pojedini naziv otajstva (kraći tekst),te Slava Ocu i O moj Isuse. Na kraju petog otajstva, poslije molitve O moj Isuse moli se Zdravo Kraljice, a mogu se nadodati i Litanije lauretanske.

2. Prije početka molitve pojedinog otajstva pročita se uvod za razmatranje, zatim se razmatrajući moli Oče naš i 10 Zdravo Marija,te Slava Ocu i O moj Isuse. Na kraju petog otajstva, poslije molitve O moj Isuse, moli se Zdravo Kraljice, a mogu se nadodati i Litanije lauretanske.

Radosna otajstva
(ponedjeljkom i subotom)

1. U prvom radosnom otajstvu
razmatrat ćemo kako je arkanđeo
Gabrijel navijestio Mariji da će
začeti po Duhu Svetom i roditi
Sina Božjega.

Koga si Djevice, po Duhu 
Svetom začela.

2. U drugom radosnom otajstvu
razmatrat ćemo kako je Blažena
Djevica Marija posjetila svoju
rođakinju Elizabetu i s njom
ostala tri mjeseca.

Koga si Djevice, Elizabeti u
pohode nosila.

3. U trećem radosnom otajstvu
razmatrat ćemo kako je Blažena 
Djevica Marija rodila Gospodina
našega Isusa Krista u
betlehemskoj špilji te ga je
postavila u jasle.

Koga si Djevice, rodila

4. U četvrtom radosnom otajstvu
razmatrat ćemo kako je Blažena
Djevica Marija četrdeseti dan poslije
poroda prikazala u hramu Ocu
nebeskom svoga Sina, Gospodina
našega Isusa Krista, kojega je primio
u naručje starac Šimun.

Koga si Djevice, u hramu prikazala.  
 
5. U petom radosnom otajstvu
razmatrat ćemo kako je Blažena
Djevica Marija našla svoga 
dvanaestogodišnjeg Sina,
Gospodina našega Isusa Krista,
u hramu među učiteljima.

Koga si Djevice u hramu našla.

Otajstva svjetla 
(četvrtkom)

1. U prvom otajstvu svjetla
razmatrat ćemo kako je na
Gospodina našega Isusa Krista
na krštenju u Jordanu sišao Duh
Sveti, a Otac ga proglasio svojim
ljubljenim Sinom.

Koji je na rijeci Jordanu kršten
bio.

2. U drugom otajstvu svjetla
razmatrat ćemo kako je Gospodin
naš Isus Krist u Kani Galilejskoj
Marijinim posredovanjem 
pretvorio vodu u vino i pobudio 
vjeru učenika.

Koji nam se na svadbi u Kani
objavio.

3. U trećem otajstvu svjetla
razmatrat ćemo kako je Gospodin
naš Isus Krist navijestio
Kraljevstvo Božje i pozvao na 
obraćenje za oproštenje grijeha.

Koji nam je Kraljevstvo Božje
navijestio i na obraćenje pozvao.

4. U četvrtom otajstvu svjetla
razmatrat ćemo kako se Gospodin 
naš Isus Krist pred učenicima na
gori preobrazio, a Otac ih pozvao da ga slušaju.

Koji se na gori preobrazio i 
svoju nam slavu objavio.

5. U petom otajstvu svjetla
razmatrat ćemo kako je Gospodin
naš Isus Krist ustanovio
euharistiju.

Koji nam se u otajstvu
euharistije darovao.

Žalosna otajstva 
(utorkom i petkom)

1. U prvom žalosnom otajstvu
razmatrat ćemo kako se Gospodin
naš Isus Krist u vrtu na
Maslinskoj gori molio svome Ocu
nebeskom te se znojio krvavim
znojem.

Koji se za nas krvlju znojio.

2. U drugom žalosnom otajstvu
razmatrat ćemo kako je Gospodin
naš Isus Krist bio u dvoru Pilatovu
privezan za stup i nemilo
bičevan.

Koji je za nas bičevan bio

3. U trećem žalosnom otajstvu
razmatrat ćemo kako je Gospodin
naš Isus Krist bio okrunjen
trnovom krunom.

Koji je za nas trnjem okrunjen 
bio.

4.U četvrtom žalosnom otajstvu
razmatrat ćemo kako je Gospodin
naš Isus Krist, osuđen na smrt
nosio na Kalvariju preteški drveni
križ.

Koji je za nas teški križ nosio.

5. U petom žalosnom otajstvu
razmatrat ćemo kako je Gospodin
naš Isus Krist bio raspet na križu
između dva razbojnika pred
očima svoje žalosne majke Marije.

Koji je za nas raspet bio.

Slavna otajstva 
(srijedom i nedjeljom)

1. U prvom slavnom otajstvu
razmatrat ćemo kako je Gospodin
naš Isus Krist treći dan po smrti
slavno uskrsnuo od mrtvih.

Koji je od mrtvih uskrsnuo.

2. U drugom slavnom otajstvu
razmatrat ćemo kako je Gospodin
naš Isus Krist četrdeset dana
poslije svog uskrsnuća uzašao 
na nebo i sjeo o desnu svoga
nebeskog Oca.

Koji je na nebo uzašao.

3. U trećem slavnom otajstvu
razmatrat ćemo kako je naš
Gospodin Isus Krist poslao Duha
Svetoga nad apostole u prilici
ognjenih jezika.

Koji je Duha Svetog poslao.

4. U četvrtom slavnom otajstvu
razmatrat ćemo kako je bila
Blažena Djevica Marija, uznesena
na nebo.

Koji je Tebe, Djevice na nebo
uzeo.

5. U petom slavnom otajstvu
razmatrat ćemo kako je bila
Blažena Djevica Marija okrunjena
kao kraljica neba i zemlje.

Koji je Tebe, Djevice, na nebu
okrunio.

Obećanja vezana uz krunicu 
koja je Blažena Djevica Marija dala Sv. Dominiku i Bl. Alanu

1.	Svima koji budu odano molili krunicu, obećajem svoju posebnu zaštitu i obilje milosti.

2.	Oni koji budu ustrajali u molitvu krunice, primit će neku osobitu milost.

3.	Krunica će biti moćno oružje protiv pakla, uništit će grijehe i izgnati herezu.

4.	Krunica će pomoći rast kreposti i dobrih djela, donijeti obilje Božjih darova za dušu, preokrenut će ljubav prema svijetu u ljubav prema Bogu, uzdići srca da žele božanska i vječna dobra. Na taj način će se te duše posvetiti.

5.	Koji me se povjere preko krunice, neće biti izgubljeni.

6.	Koji budu pobožno molili moju krunicu, razmišljajući o otajstvima spasenja neće biti 
satrveni nedaćama niti će umrijeti lošom smrću. Grešnici će se obratiti, pravedno će rasti u milosti i postati vrijedni vječnoga života.

7.	Oni koji su iskreno odani molitvi moje krunice neće umrijeti bez utjehe Crkve ili bez milosti.

8.	Oni koji budu molili krunicu, naći će za života i na smrti svjetlost Božju, puninu njegove milosti i bit će ubrojeni među blažene.

9.	Brzo ću osloboditi iz čistilišta duše odane molitvi krunice.

10.	Prava djeca moje krunice uživat će veliku slavu na nebesima.

11.	Ono što preko krunice tražite, dobit ćete.

12.	Koji šire moju krunicu, dobit će preko mene pomoć u svim svojim potrebama.

13.	Postigla sam od svog Sina da će svi prijatelji krunice imati svece nebeske za svoju braću u životu i smrti.

14.	Koji vjerno mole krunicu, moja su draga djeca, braća i sestre Isusa Krista.

15.	Odanost mojoj krunici posebni je znak predodređenja. 

Riječi sestre Lucije iz Fatime

«Blažena djevica Marija je krunici podarila takvo djelovanje, da ne postoji nijedan materijalni, duhovni, nacionalni ili međunarodni problem koji se putem nje i naše žrtve ne bi mogao riješiti.»
Molitve i pobožnosti Blaženoj Djevici Mariji